લગ્ન વગર સાથે રહેવાની દરખાસ્ત સલામાજીએ એટલા માટે કરી હતી કે સલમાનાં અમ્માને છોકરીનાં લગ્ન હિંદુ સાથે થાય એ મંજૂર નહોતું. પણ સાથે રહે એમાં વાંધો નહોતો. કારણ કે જ્યારે સલમાજીએ પોતાના આ પરિણીત પ્રેમીનો ફોટો અમ્માને બતાવ્યો ત્યારે અમ્માએ ફોટાનું નિરીક્ષણ કર્યુ હતું અને કહ્યું હતું : “વાંધો નથી. મુસલમાન જેવો લાગે છે તો ખરો.” આમ “લાગતો હતો" માટે સાથે રહેવા દેવામાં તેમને વાંધો નહોતો, પણ હકીકતમાં મુસ્લિમ નહોતો એટલે લગ્ન સામે વાંધો હતો ! આ વૈચિત્ર્યની વાત સલમાજીએ કૃષ્ણચંદ્રને કહી ત્યારે એ બોલ્યા : “આપ કી અમ્માં કી સમઝદારી કી મૈં કદ્ર કરતા હું. વો ચાહતી હૈં કિ સાંપ મરે, લેકિન લાઠી ન ટૂટે. મગર સલમા, હમ તો સાંપ કો બચાકે લાઠી તોડનેવાલે મેં સે એક હૈં, વો ઉન કો ક્યા માલૂમ ?”